एनकाउंटर स्पेशलिस्ट प्रदीप शर्मा ने बंदूक छोड़ 'धनुष-बाण' थामा, शिवसेना में हुए शामिल  
शर्मा को शिवसेना बना सकती है नालासोपारा से अपना उमीदवार
सौ से ज़्यादा एनकाउंटर करने वाले प्रदीप शर्मा जेल भी जा चुके हैं
प्रदीप शर्मा ने कहा- बाल ठाकरे उन्हें अपने बेटे जैसा मानते थे
प्रदीप शर्मा ने आखिर शिवसेना को ही क्यों चुना? इस बारे में शर्मा का कहना है कि दिवंगत बाल ठाकरे उन्हें अपने बेटे जैसा मानते थे. जब भी सर्विस में कोई दिक्कत आती थी तो साहब मदद करते थे.
90 के दशक में जब मुंबई में गैंगवार चरम पर था तब प्रदीप शर्मा, विजय सालसकर और दया नायक जैसे पुलिस अधिकारियों ने बदमाशों के एनकाउंटर कर अंडरवर्ल्ड का खात्मा करने में अहम भूमिका निभाई थी और सुर्खियां भी बटोरी थीं. लेकिन 2006 का लखन भैया एनकाउंटर प्रदीप शर्मा के गले की हड्डी बन गया था. शर्मा को जेल जाना पड़ा था. हालांकि बाद में बरी होकर वापस खाकी में आ गए और अंडरवर्ल्ड सरगना दाऊद इब्राहिम के भाई इकबाल कासकर को सलाखों के पीछे भेजकर पुराने दाग मिटाने में लग गए.
अब सियासत में शामिल होकर शर्मा नेता बनने की राह पर चल पड़े हैं. खबर है कि शिवसेना प्रदीप शर्मा को नालासोपारा से टिकट देकर वसई विरार में एक छत्र राज करने वाले ठाकुर परिवार से राजनीतिक एनकाउंटर करवा सकती है. पुलिस की नौकरी छोड़ सियासत का दामन थामने वाले  प्रदीप शर्मा ने बंदूक छोड़ अब धनुष-बाण थाम लिया है. पहले उनके निशाने पर गुंडे होते थे, अब विपक्षी नेता होंगे.